
Dit artikel is gesjreve (of begos) in't Mestreechs. Laes hie wie v'r mit de versjillende saorte Limburgs omgaon. 


Inuktitut (autoniem in syllabesjrif: A_O b fD c , letterlek "minsetaol") 
is de naom veur e deil vaan't Inuit-dialekcontinuiim, gesproke in 
oostelek Canada, veural in Nunavut, 't Behuurt tot de Eskimo- 
Aleoetische taolfemilie. Sommege lui behandele alle Inuit-dialekte 
same es ein taol, soms ouch weure vaol dialekte vaan't Inuktitut es 
apaarte taole gezeen. In Canada weurt't Inuktitut evels es ein apaarte 
taol erkind, die neet zoemer met alle ander Inuit-dialekte 
verstoonbaar is. Oondaanks groete concurrentie vaan't Ingels is de 
taol ein vaan de levendegste inheimse taole vaan Noord-Amerika; in 
vaol aofgelege gebeie weurt ze nog door 80 tot 90% vaan de 
bevolking gesproke. Alles bijein heet de taol nao sjatting zoe'n 
30.000 sprekers. 

De versjellende Inuit-dialekte in 
Alaska, Canada en Greunland. 't 
Inuktitut besleit mierder dialekte; 
zuug de teks veur mier oetlegk. 


Dialekte/variante 


Nunavut 

Nunavut ("us land"), sinds 1999 'n oonaofhenkelek territorium, de groetste en ouch't dunsbevolkde deelstaot 
vaan Canada, is etnisch vrij homogeen en weurt hiel euverwegend door Inuit bewoend. Bij de census vaan 
2001 gaove 22.560 vaan de 26.745 inwoeners aon Inuit te zien. Haos allemaol spreke ze nog Inuit-dialekte; 









dit kump dus neer op oongeveer 80% vaan de totaol bevolking. Aofgezeen vaan e paar groeter plaotse - de 
hoofstad Iqaluit is met 6000 inwoeners wiedoet de groetste - besteit't territorium veural oet geisoleerde 
dorpkes en naobersjappe, boe blaanke neet deks koume. 

In Nunavut weure de volgende (hoof-)dialekte gesproke (zuug ouch 't keertsje): 

■ 't Qikiqtaaluk uannangani (Noord-Baffins) op't noorde vaan Baffin Island en e paar 
neerzettinge die dao kortbij ligke. 

■ 't Qikiqtaaluk nigiani (Zuid-Baffins), op't zuie vaan Baffin Island en daomet ouch in Iqaluit. In 
de greujende Inuktitut-taolege media deent dit ummer mie es e standaard- of prestiesjdialek. 

■ Natsilingmiutut, in't midde-noorde vaan't territorium, in e gebeed wat bekind steit es Natsilik. 

■ Aivilimmiutut in Aivilik: Southampton Island en't vasteland dao zjus westelek vaan. 

■ Kivallirmiutut in Kivalliq, mier in 'tzuie vaan Nunavut. 

■ Inuinnaqtun in’t weste vaan Nunavut, oonder mier op Victoria Island. Dit dialek weurt 
vaanaajds neet in syllabesjrif meh in Latiense letters gesjreve. Vaol lui zeen't es 'n apaarte 
taol; de regering vaan Nunavut erkint't ouch apaart. 

Noordwesterritoria 

't Bereik vaan 't Inuinnaqtun lop door euver de res vaan Victoria Island en kump daomet de 
Noordwesterritoria (Northwest Territories, of in't Inuktitut Nunatsiaq, "sjoen land") binne. De Inuit oet de 
Noordwesterritoria, die geconcentreerd zien in 't noorde, neume ziech Inuvialuit en hun taol weurt 
Inuvialuktun geneump. Dat is evels geine correcte naom, umtot de politieke grenze vaan't territorium gein 
taolgrenze zien. 't Inuinnaqtun weurt hei Kangiryuarmiutun geneump. Ander Inuit-dialekte zien Siglitun en 
Inupiatun (in Canada Uummarmiutun geheite), wat via Yukon tot in Alaska doorlop. Zeker't leste weurt neet 
mie es Inuktitut gezeen, meh es 'n ander taol. 

Anders es in Nunavut zien de Inuit-dialekte in de Noordwesterritoria sterk bedreig. Binne de 
bevolkingsgroop vaan oongeveer 4.000 Inuit sprik nog 10 tot 20% de taol. De Inuit deile, wie gezag, neet 
werkelek ein gemeinsjappeleke taol en ze hobbe ziech vaol met ander bevolkingsgrope vermingk. Allein in 
aofgelege klein gemeinsjappe in't noorde ligk't aondeil sprekers hoeger. 


Quebec 

Te zuie vaan de Hudsonbej weurt ouch Inuktitut gesproke. 't Noordelek deel vaan de provincie Quebec 
weurt Nunavik geneump, Inuktitut veur "leefgebeed". Negeteg percint vaan de bewoeners is vaan Inuit- 
aofkoms; vaan hun praot ouch negeteg percint nog Inuktitut. 't Dialek liekent vaol op't Zuid-Baffins. 


Labrador 

Ouch in't noorde vaan Labrador ligk 'n Inuit-territorium, met de naom Nunatsiavut ("us sjoen land"), 't 
Dialek wat hei endemisch is het Nunatsiavummiutut of Labradorimiutut. De sprekers zelf spreke vaan 
Inuttut. Dit dialek heet 'n ander sjrifsysteem es de ander Inuktitut-dialekte en versjelt dao hiel dudelek vaan. 
Vendaog d'n daag is de beteikenis vaan dit dialek sterk aofgenome. Vaan de 4000 Inuit in Labrador spreke 
nog mer 550 'n Inuit-dialek. 


Kinmerke 



Fonologie 


't Inuktitut heet, wie alle Inuit-variante, mer drei vocale: a (<l), z (A) en u (>). Alledrei hobbe ze ouch 'ne 
lange variant: aa (<l), zz (A) en uu (>). 

In verglieking met de ander inheimse taole in de Amerika's heet't Inuktitut relatief wieneg consonante. Dao 
zien veer tenues (p < , t c , k b en q qb ), ein media ( g b ), drei stumloes fricatieve (h ", s s en l c> ), einen echte 
stumloeze fricatief (v <s ), twie liquidae (/ L en r q ), drei nasale (zrz L , n°- en ng <v ) en eine haafvocaal (j L ). De 
r is uvulair, wie de Pariese of Mestreechse r. De q weurt met de huig gevormp (uvulair). In de versjellende 
dialekte weure vaol letters anders gerealiseerd. Zoe klink de j soms wie in't Frans. 

Allein de tenues koume (in inheimse waord) frequint veur es indletter. 


Grammair 

Wie alle Eskimo-Aleoetische taole is't Inuktitut hiel sterk agglutinerend en polysynthetisch. Zinne weure 
deks met ein inkel laank waord oetgedrok. Dao zien hoonderde (in sommege dialekte wel 700) suffixe die 
de versjellende betrekkinge tot veural werkwaord aongeve. Zoe beteikent tusaatsiarunnanngittualuujunga 
"iech kin neet hiel good hure". Me moot demet rekene tot de woordvorming zoe regelmaoteg is es ze mer 
kin zien: anders es in de Indogermaanse taole hobbe de achtervoogsels zelf nog beteikenis en versmelte ze 
neet met't groondwoord tot 'n einheid. 

't Inuit is ouch 'n ergatief taol, dat welt zegke tot't oonderwerp vaan 'ne zin zoonder veurwerp en't lijend 
veurwerp in dezelfde naomval stoon. Dit kump euver de ganse wereld veur, beveurbeeld ouch in't Baskisch. 

Sjrifsysteem 


Wie bove gezag gebruuk neet eder regio en eder dialek 'tzelfde 
sjrifsysteem. De sjriftradities zien naomelek in veural de 
negentiende iew oontwikkeld door zendelinge (protestantse 
missionaire), die veur hun biebel- en gebedevertaolinge nao eige 
goodvinde veur de ein of ander meneer vaan notatie koze. In de 
Noordwesterritoria, in Nunatsiavut en ouch veur 't Inuinnaqtun- 
dialek in Nunavut gebruuk me 't Latiens alfabet, in de res vaan 
Nunavut en in Nunavik weurt't Canadees syllabesjrif gebruuk. Dit 
alfabet weurt deks door de Inuit't "Inuktitut-sjrif" geneump, meh't 
gebruuk dezelfde teikes die ouch gebruuk weure bij 't sjrieve vaan 
ander inheimse taole in Canada, in 't bezoonder 't Cree. Dit 
sjrifsysteem is 'n abugida: dat welt zegke tot verwante 
klaankcombinaties met verwante teikes weure aongegeve, wie in de 
Indische sjrifte. 't Sjrif is a priori oontworpe en de teikes liekene neet 
op letters oet ander alfabette. De verhaajding vaan de teikes is hiel 
logisch; dit heet evels wel es naodeel tot de letters vaol opein 
liekene. 

De Inuktitut-versie vaan't Canadees 


abugida 


't Hobbe vaan 'n eige sjrif lieverde de lui die Inuktitut wouwe sjrieve vaol probleme op. 't Kos neet op 
sjriefmesjiene weure geproduceerd en al hielemaol neet op teksverwerkers. Tot veur kort gebruukde me in 
teksverwerkingsprogramma's wie Microsoft Word apaarte lettertypes, zoetot me technisch Latiense letters 
typde meh Inuit-teikes te zeen kraog. Databases met Inuit-syllabesjrif koste neet weure aongelag. Pas sinds e 




paar jaor is't Canadees abugida in Unicode opgenomme. Umtot de teikes gewoen los vaanein stoon kinne ze 
op alle besturingssysteme gebruuk weure. De regering vaan Nunavut beit op haor website Inuktitut- 
lettertypes aon (zuug oonder). 


Extern links 

■ Wikipedia in't Inuktitut 

■ Inuit-letterteikes veur Unicode (http://www.gov.nu.ca/Nunavut/English/font/) 


Aafkomstig van Wikipedia, de Vriej Encyclopedie. "https://li.wikipedia.Org/w/index.php?title=lnuktitut&oldid=426504" 


Dees pazjena is't lets verangerd op 14 mrt 2018,12:44. 

De teks is besjikbaar onger de Creative Commons Naomsvermelding/Geliek Deile licentie. 't Is mabgelik dat 
aanvollende veurwaarde van toepassing zeen. Betrach de Algemein veurwaarde veur mie informatie. 





